## Efterlysning af drengene i uddannelsessystemet – hvor blev de af?

**Center for ungdomsforskning i samarbejde med Ligestillingsministeriet og Forum 100%**

**Projektplan februar 2011.**

1. **Baggrund og formål**

Langt flere unge kvinder får en videregående uddannelse end unge mænd. Den lavere uddannelsesfrekvens skyldes især at færre af dem tager en gymnasial uddannelse, men også i forhold til studenternes videre veje er der kønsmæssig skævhed. I følge Undervisningsministeriets fremskrivninger vil 17% af de mænd, der blev studenter i 00’erne, hverken få en videregående uddannelse eller en erhvervsuddannelse, mens det samme gælder 11% af de kvindelige studenter[[1]](#footnote-1). Tilsvarende er der flere unge mænd end kvinder, som tre år efter endt gymnasium endnu ikke er i gang med en videregående uddannelse[[2]](#footnote-2).

Samtidig er der store kønsmæssige forskelle på, hvilke uddannelser hhv. unge mænd og unge kvinder vælger efter gymnasiet – både hvad angår fag og uddannelsesniveau. Der er en overvægt af mænd på de tekniske og naturvidenskabelige uddannelser. Mens der er en overvægt af kvinder på de humanistiske og pædagogiske uddannelser samt på social- og sundhedsuddannelser. De unge kvinder vælger desuden i højere grad lange og mellemlange videregående uddannelser, mens de unge mænd i højere grad vælger en kort videregående uddannelse eller en erhvervsuddannelse i forlængelse af deres studentereksamen.

Sigtet med projektet er derfor at undersøge, hvor de unge mænd bliver af. Blandt med afsæt i følgende spørgsmål:

* Hvorfor fravælger de unge mænd i højere grad end de unge kvinder at tage en videregående uddannelse?
* Hvad tilvælger de unge mænd, der ikke tager en videregående uddannelse?
* Hvilken betydning har geografi, gymnasieretning, karaktergennemsnit og social baggrund for de unge mænds forløb efter gymnasiet?
* I hvilket omfang er der forskel på de forløb, som etnisk danske mænd og mænd med indvandrerbaggrund har efter gymnasiet?

Projektet er finansieret i et samarbejdet mellem Ligestillingsministeriet og foreningen Forum 100%[[3]](#footnote-3), og resultaterne fra projektet skal kvalificere begge organisationers videre arbejde. Projektet indgår således som en væsentlig indsats i Ligestillingsministeriets perspektiv- og handlingsplan for 2010 i relation til ministeriets mål om at *Piger og drenge skal bruge hele uddannelsespaletten.* Projektet skal derfor komme med anbefalinger til, hvad der kan gøres – ligestillingspolitisk og i uddannelsessystemet - i forhold til at øge andelen af unge mænd, der tager en videregående uddannelse.

Tilsvarende indgår projektet i et større forskningsprojekt under Forum 100% omkring *Køn og læring i uddannelsessystemet.* Sigtet er at undersøge kønnets betydning i forhold til realiseringen af de nationale målsætninger om, at så mange unge som muligt – ideelt set 100 % - skal have en ungdomsuddannelse og 50% skal have en videregående uddannelse. Forskningsprojektet gennemføres i samarbejde med Forums 100%s medlemsskoler. Projektets resultater skal derfor formidles i en form, der kan anvendes af de involverede uddannelsesinstitutioner.

1. **Forskningsdesign og metoder**

Projektet består af to delundersøgelser. En kvantitativ registerundersøgelse, der kortlægger de unges færden efter gymnasiet og dermed giver svar på, ***hvad*** de unge gør. Samt en kvalitativ undersøgelse, der gennem fokusgruppeinterviews udvikler tentative bud på, ***hvorfor*** de unge gør som de gør.

Den kvantitative del gennemføres som **en registeranalyse** baseret på tal fra Danmarks Statistik. Sigtet er at udarbejde en oversigt over særligt de unge mænds veje efter endt gymnasial uddannelse. Registeranalysen vil omfatte alle, der sommeren 2006 bestod en gymnasial uddannelse (STX, HF, HHX eller HTX).

Analysen skal belyse forbindelsen mellem køn, videregående uddannelse (frekvens og uddannelsesområde) samt en række baggrundsfaktorer så som: Forældrenes uddannelse og indkomst, kulturel baggrund (dansk vs. indvandrer og efterkommere), gymnasieretning, karaktergennemsnit samt arbejdsmarkedsstatus (beskæftiget/ikke beskæftiget). Registeranalysen vil blive sammenholdt med andet relevant statistisk materiale, bla. fra Den Koordinerede Tilmelding, med henblik på at kunne belyse forbindelse mellem køn og søgemønstre (hhv. ansøgning, optag og afbrud). På baggrund af registeranalysen opdeles studenterne fra 2006 i forskellige relevante undersøgelsesgrupper, som danner udgangspunkt for undersøgelsens anden del.

Anden del består af **en kvalitativ undersøgelse** af de udvalgte undersøgelsesgrupper og deres

erfaringer og overvejelser i forbindelse med valget af videregående uddannelse. Undersøgelsen omfatter i alt 8-10 fokusgruppeinterviews med mellem 5-8 deltagere, hvor særligt unge som ikke er registreret i gang med en uddannelse 3 år efter endt gymnasium er overrepræsenteret og hvor særligt drengegruppen og indvandrer/ efterkommergruppen sikres størst mulig volumen. Samtidig interviewes en rimelig andel unge kvinder samt mænd, der er forsat i videregående uddannelse som sammenligningsgrundlag og som afsæt for tentativ analyse af også den samlede gruppe af unges adfærd efter endt gymnasial uddannelse.

1. **Teoretisk perspektivering**

Både indsamlingen og analysen af undersøgelsesmaterialet vil blive perspektiveret i forhold tidligere forskning på området. Projektet kan derved medvirke til at afprøve og udvikle nogle af de forklaringer, som indtil nu er blevet fremført i forhold til køn og uddannelsesvalg. Samt udvikle nye forklaringer med afsæt i de begrundelser, de unge selv har med hensyn til deres uddannelsesvalg.

Der vil derfor i forbindelse med projektet blive foretaget en *mapping* over væsentlige teoretiske perspektiver og forklaringer, som blandt andet vil danne afsæt for udformning af interviewguide til fokusgruppeinterviewene.

|  |
| --- |
| Mulige forklaringer på, at færre unge mænd tager en videregående uddannelse  |
| Feminisering af uddannelsessystemetUddannelsessystemet - og de læringsformer der benyttes her - er indrettet så det i højere grad tilgodeser pigernes måde at tænke og lære på end drengenes. Det betyder, at det er sværere for drenge at få succes og opretholde motivation. |
| Det kønsopdelte arbejdsmarkedHele 60% af danskerne arbejder i næsten rene kvinde eller mandefag. Og trods øget uddannelsesfrekvens hos kvinderne, tjener mænd forsat mere end kvinder – både i kommuner, i staten og i den private sektor. Der er således andre faktorer end uddannelse, der betinger succes og indtjening på arbejdsmarkedet. |
| Forskelle i sociale positioneringsmulighederDer er forskel på hvilke subjektpositioner, der er til rådighed for hhv. unge mænd og unge kvinder – både i ungdomskulturen og i skolekulturen. Unge kvinder forventes fx. at være ”flittige” og ”velforberedte”, mens unge mænd forventes at være ”entreprenante” og ”cool”.  |
| Biologiske forskelleDer er forskel på den biologiske udvikling, som unge mænd og unge kvinder gennemløber i årene efter gymnasiet. Unge kvinder modnes hurtigere og bliver hurtigere i stand til at lave langsigtet livsplanlægning og tage rationelle valg. Derfor har de seneste års reformer af optagelsessystemet (fx bonus A og bonus hurtig i gang) i højere grad tilgodeset de unge kvinder end de unge mænd. |

1. **Output og formidling**

Undersøgelsens resultater formidles i en kort rapport ligesom der 1. marts 2011 gives en kort status på undersøgelsens første resultater.

I forbindelse med udarbejdelsen af rapporten vil de producerede analyser og resultater blive formidlet i en tilgængelig form, som muliggør en bred anvendelse og målgruppe. Der vil blive afholdt seminar for de involverede i forbindelse med afslutning af projektets del II i september 11.

1. **Projektplan**

Projektet gennemføres i perioden fra 1. februar til 31. august 2011.02.09

|  |  |
| --- | --- |
| Udvalgte milepæle  | Tidsramme |
| Opstart af projekt | 1.01.11 |
| Indsamling af analyse af registerdata | 1.02.11 |
| Første status på indsamlede data | 1.03.11 |
| *Mapping* af tidligere forskning, udarbejdelse af interviewguide  | 01.03.11 |
| Planlægning og gennemførelse af fokusgruppeinterview | 03-05.11 |
| Følgegruppemøde, præsentation af foreløbig analyse | Første del af juni 11 |
| Udarbejdelse af rapport | 06-08.11 |
| Konference for case-skoler | 1.09.11 |

1. **Organisering og bemanding**

Projektet gennemføres af en forskergruppe der ledes af centerleder og lektor Noemi Katznelson og desuden består af lektor Camilla Hutters (daglig projektleder) samt videnskabelig assistent Rikke Brown.

Derudover nedsættes der en følgegruppe bestående af repræsentanter fra de deltagende organisationer. Følgegruppens opgave er at yde sparring til projektet samt give input til hvordan projektets resultater og anbefalinger kan omsættes i de involverede organisationers arbejde.

Forslag til følgegruppe:

* Bodil Liv Holm, fuldmægtig, Ligestillingsministeriet
* Ulla Erichsen, Leder af Forum 100%
* Kurt Trangbæk, Rektor for Roskilde gymnasium, gymnasierepræsentant, Forum 100%
* Finn Arvid Olsson, Direktør for erhvervsskolen Nordsjælland, erhvervsskolerepræsentant, Forum 100 %
* Birgitte Simonsen, bestyrelsesmedlem, Forum 100 %
* Steen Baagøe, lektor, Institut for Psykologi og Uddannelsesforskning, RUC.
1. Undervisningsministeriets profilmodel 2009 [↑](#footnote-ref-1)
2. Universitet- og Byggestyrelsen Januar 2011. [↑](#footnote-ref-2)
3. Forum 100% er et tværsektorielt og uafhængigt forum for ungdomsuddannelserne, der arbejder for at skabe rammer i uddannelsessystemet, der giver alle unge mulighed for at få en ungdomsuddannelse. [↑](#footnote-ref-3)